ఫెడ్‌ పెంపుతో ప్రమాదం అంతంతే..!
- ముందు క్షీణించినా తరువాత జోరు కొనసాగుతుంది
- వర్ధమాన దేశాలే ఎఫ్‌ఐఐలకు ప్రీతికరం
- గత చరిత్ర చెబుతున్న నిజం ఇదీ
- స్థిరీకరణ స్థాయికి చేరిన మార్కెట్లు
- కొత్తగా వచ్చే నష్టం నామమాత్రమే అంటున్న విశ్లేషకులు
నవ తెలంగాణ వాణిజ్య విభాగం
          ఆర్థిక ప్రపంచమంతా ఆందోళనగా వేచి చూస్తున్న సమయం ఆసన్నమైంది. అగ్రరాజ్యం అమెరికా కేంద్ర బ్యాంక్‌ ఫెడ్‌ వడ్డీరేట్ల పెంపునకు రంగం సిద్ధం చేసింది. గత కొన్ని సంవత్సరాలుగా వర్ధమాన దేశాలతో పాటుగా, ఇతర అభివృద్ధి చెందుతున్న దేశాల మార్కెట్లు కూడా ఈ విషయంలో అమెరికా వైఖరి గురించి ఆందోళనగా వేచి చూస్తున్న సంగతి తెలిసిందే. ఇప్పుడో.. అప్పుడో.. అంటూ చాలా సార్లు మార్కెట్ల భయపెడుతూ వచ్చిన అమెరికా వడ్డీరేట్ల పెంపు నిర్ణయం మరికొన్ని గంటల్లోనే వెలువడనుంది.
ఎందికింత క్రేజీ..
అమెరికా గత తొమ్మిది సంవత్సరాలుగా వడ్డీరేట్లను పెంచలేదు. దాదాపు సున్నాకు దగ్గరల్లోనే వడ్డీరేట్లు ఉండడంతో ఆక్కడి మదుపరులు తమ పెట్టుబడులను భారత్‌ వంటి వర్ధమాన మార్కెట్లకు తరలించారు. ఇక్కడి ఫైనాన్షియల్‌ మార్కెట్లలో భారీగా పెట్టుబడులు పెట్టారు. ఇప్పుడు అగ్ర దేశంలోనే వడ్డీరేట్లు పెరుగనుండడంతో అక్కడ పెట్టుబడులతో ఎక్కువ ఆదాయం లభించే అవకాశం ఉందని వారు భావిస్తున్నారు. దీంతో డాలర్లలో పెట్టుబడులు పెట్టిన చాలా మంది ధనిక మదుపరులు తమ పెట్టుబడులను వెనక్కి తీసుకొని ఇప్పటికే ఫెడ్‌ వడ్డీపెంపునకు సిద్ధమవుతున్నారు. ఇదే కారణంగా గత కొన్ని రోజులుగా వర్ధమాన దేశాల మార్కెట్లు నేల చూపులు చూస్తున్నాయి. చిన్న మదుపరులైతే చితికిపోయారు.
చరిత్ర చెప్పే సత్యమిదీ..
1983 నుంచి అమెరికా ఫెడ్‌ ఇప్పటి వరకు ఆరు సార్లు వడ్డీరేట్లను పెంచింది. చివరిసారిగా ఫెడ్‌ 2004లో వడ్డీరేట్లను సవరించింది. మన మార్కెట్ల దృష్ట్యా చూస్తే 1994, 1999, 2004లో చేసిన మూడు వడ్డీ సవరణలు చాలా ముఖ్యంగా పరిగణించాలి.
1994 ఫిబ్రవరిలో ఫెడ్‌ వడ్డీరేట్లను పెంచుతూ నిర్ణయం తీసుకుంది. ఈ నిర్ణయం తీసుకొనేందుకు ముందు ఆరు నెలల కాలంలో బీఎస్‌ఈ సెన్సెక్స్‌లో దాదాపు 69 శాతం వృద్ధి నమోదు అయింది. 2,336 పాయింట్ల స్థాయి వద్ద ఉన్న సెన్సెక్స్‌ 3,947 పాయింట్ల స్థాయికి చేరింది. ఫెడ్‌ నిర్ణయంతో తదుపరి ఆరు నెలల కాలంలో మార్కెట్‌ గతి ఎనిమిది శాతం మేర మందగించి 4,276 పాయింట్ల స్థాయిని చేరింది. అయితే ఈ ఆరు నెలల కాలంలో ఎఫ్‌ఐఐల పెట్టుబడులు మాత్రం పెరగడం విశేషం.
జూన్‌ 30,1999 నుంచి ఫెడ్‌ వడ్డీ పెంపు మొదలైంది. డాట్‌కామ్‌ బూమ్‌ బద్దలయ్యేందుకు ముందు రోజుల్లో ఆమెరికా ఫెడ్‌ వడ్డీరేట్లను పెంచడం మొదలు పెట్టింది.. భారత మార్కెట్లు కూడా ఆ సమయంలో మంచి ఊపు మీద ఉన్నాయి. ఫెడ్‌ నిర్ణయం తీసుకొనే నాటికి సెన్సెక్స్‌ 35 శాతం వృద్ధితో 4144 పాయింట్ల స్థాయి వద్ద ఉంది. ఫెడ్‌ నిర్ణయంతో మార్కెట్లు తమ ఊపును కొనసాగించాయి. మరో 30 శాతం మేర పెరిగి ఆరు నెలల 5375 స్థాయిని చేరాయి. పెంపునకు ముందు ఆరు నెలల కాలంలో ఎఫ్‌ఐఐల పెట్టుబడులలో మంచి వృద్ధి కనిపించింది. పెంపు నిర్ణయం వెలువడిన మూడో నెలల నుంచి విఫరీతమై అమ్మకాలకు దిగారు. ఆ తరువాత మళ్లీ వీరు మళ్లీ వర్ధమాన దేశాల మార్కెట్ల వైపే దృష్టి సారించారు.
జూన్‌, 2004లో ఫెడ్‌ వడ్డీరేట్లను పెంచింది. ఆ సమయంలో కేంద్రంలో ప్రభుత్వం అధికారం కోల్పోయింది. దీంతో ఏడాది మొదటి రోజున 5,915 పాయింట్ల వద్ద ఉన్న మార్కెట్‌ 18 శతం మేర కుంగి 4,874 వద్ద తచ్చాడుతూ కనిపించింది. ఫెడ్‌ వడ్డీరేట్ల పెంపు ప్రభావం స్వల్పంగానే కనిపించింది. తరువాత కాలంలో మార్కెట్లు మళ్లీ పుంజుకున్నాయి. గతంలో ఫెడ్‌ వడ్డీరేట్ల పెంపు నిర్ణయం తీసుకున్న ప్రతీసారి మార్కెట్లు కొంత మందగించినప్పటికీ తరువాత నెలల్లో పుంజుకొని ఆరు నెలల్లోనే తమ పాత జోరును అందుకున్న సాక్షాలు కనిపిస్తున్నాయి.
ప్రస్తుత పరిస్థితి వేరు..
అమెరికా కేంద్ర బ్యాంక్‌ ఫెడ్‌ గతంలో వడ్డీరేట్లను పెంచడానికీ.. ఈ దఫా వడ్డీరేట్లు పెండానికీ మధ్య చాలా వ్యత్యాసం ఉంది. గతంలో ఎప్పుడు వడ్డీరేట్లు దాదాపు తొమ్మిదేళ్లుగా పెంచకుండా ఉన్న పరిస్థితి లేదు. ఆర్థిక మాం ద్యం నేపథ్యంలో తగ్గించిన వడ్డీ రేట్లు గత జీరో స్థాయి బేస్‌ వద్ద ఉన్నాయి. ఇలా జీరో స్థాయి వద్ద నుంచి వడ్డీరేట్ల పెంపు ఉన్న సంఘటనలు గతంలో దాదాపు లేవు. ఈ నేపథ్యంలో ఫెడ్‌ నిర్ణయం గురించి మదుపరులు, ప్రపంచ దేశాలు ఆసక్త్తిగా ఎదురు చూస్తున్నాయి. అయితే ఫెడ్‌ భయాలు, ఆర్థిక మందగమనం నేపథ్యంలో మార్కెట్లు ఇప్పటికే స్థిరీకరణ స్థాయికి చేరాయనీ ఇప్పుడు వడ్డీరేట్లు పెరిగినా కొత్తగా వచ్చే నష్టం నామమాత్రంగానే ఉండవచ్చన్నది మార్కెట్‌ వర్గాల మాట. అయితే ఫెడ్‌ చర్యవల్ల ఆర్థిక వ్యవస్థ కు కలిగే పరోక్ష నష్టాన్ని మాత్రం ఇప్పట్లో అంచనా వేయ లేమని చెబుతున్నారు.